****

PRIOPĆENJE ZA MEDIJE

Zagreb, 2. srpnja 2015.

**HEP i RWE osnovali novu zajedničku tvrtku za projekte obnovljivih izvora energije**

* *Nastavlja se uspješna suradnja dugogodišnjih partnera*
* *Nova tvrtka bavit će se upravljanjem projektima u segmentu obnovljivih izvora energije*
* *Tvrtka će razvijati projekte u Hrvatskoj, ali i na drugim tržištima jugoistočne Europe*

*Zagreb, 2. 7. 2015. -* Hrvatska elektroprivreda (HEP) i europski energetski div RWE osnovali su novu zajedničku tvrtku za upravljanje projektima u segmentu obnovljivih izvora energije. Dugogodišnji partneri zajedno će preko nove tvrtke razvijati projekte obnovljivih izvora u Hrvatskoj, ali namjeravaju iskoračiti i na tržišta drugih zemalja jugoistočne Europe. Ugovor u osnivanju jučer su u Zagrebu potpisali predsjednik Uprave Hrvatske elektroprivrede d.d. Perica Jukić i predsjednik Uprave RWE-a Hrvatska Karl Kraus. HEP i RWE imat će po 50 posto udjela u temeljnom kapitalu, a svaki će partner imenovati po jednog člana uprave tvrtke.

Nova zajednička tvrtka sa sjedištem u Zagrebu bavit će se strateškom procjenom i analizama potencijala ulaganja u kapacitete za proizvodnju električne energije iz obnovljivih izvora energije, razvojem decentraliziranih projekata, akvizicijama, razvojem projekata korištenja otpada za proizvodnju energije, optimizacijom i povećanjem učinkovitosti postojećih postrojenja te pružanjem usluga tehničkog konzaltinga, s fokusom na tržišta jugoistočne Europe.

„Među glavnim poslovnim ciljevima HEP-a su širenje proizvodnog portfelja u području obnovljivih izvora energije te jačanje poslovanja na tržištima država u bliskom okruženju. Tvrtka koju smo osnovali s našim provjerenim dugogodišnjim partnerom, RWE-om, upravo ima zadaću da uspješno realizira te naše ciljeve. S obzirom na vrlo pozitivno iskustvo u Plominu, siguran sam da će naša suradnja s RWE-om i na ovom području biti iznimno uspješna“, izjavio je Perica Jukić, predsjednik Uprave Hrvatske elektroprivrede.

„Nakon gotovo 20 godina uspješne suradnje u gradnji i upravljanju termoelektranom Plomin 2 priveli smo kraju jedno iznimno uspješno partnerstvo, no izlaskom iz Plomina RWE ne odlazi iz Hrvatske. Zato smo osnovali novu zajedničku tvrtku, kroz koju ćemo zajedno istraživati mogućnosti ulaganja u obnovljive izvore energije u jugoistočnoj Europi. Uloga RWE-a bit će prije svega u pružanju strateškog savjetovanja, zahvaljujući bogatom iskustvu RWE grupe diljem Europe,“ kazao je Karl Kraus, direktor RWE-a Hrvatska.

Podsjetimo, Hrvatska elektroprivreda i RWE započeli su suradnju 1996. godine, kad je ugovorena gradnja i upravljanje termoelektranom Plomin 2. Termoelektrana je puštena u pogon 2000. godine, a u svibnju ove godine istekao je ugovor koji su dvije strane sklopile po BOT modelu (Build-Own-Transfer), čime je termoelektrana Plomin 2 prešla u stopostotno vlasništvo HEP-a.

Nova zajednička tvrtka, ovaj put u segmentu obnovljivih izvora energije, označava nastavak uspješne poslovne suradnje i dvadesetogodišnjeg partnerstva.

**Kontakti za medije:**

**HEP d.d.:**

Sektor za korporativne komunikacije

Služba za odnose s javnošću

odnosisjavnoscu@hep.hr

M:+385 98 355 682

**RWE Hrvatska:**

Marina Majić Crnković

Direktorica komunikacija i odnosa s javnošću

RWE Hrvatska d.o.o.

Capraška cesta 6

10000 Zagreb, HR

T +385 1 6447 110

M: +385 91 223 1130

E marina.majiccrnkovic@rwe.com



